Δέκα οργανισμοί διατήρησαν τις αναγνωρίσεις τους (χωρίς περιορισμό) κατά την έναρξη ισχύος του κανονισμού το 2009, σύμφωνα με το άρθρο 15 του κανονισμού·

Η αναγνώριση του Πολωνικού Νηογνώμονα (PRS) διατηρήθηκε και επεκτάθηκε χωρίς περιορισμούς, σύμφωνα με το άρθρο 15 του κανονισμού·

Η περιορισμένη αναγνώριση του Ελληνικού Νηογνώμονα (ΕΝ) έληξε στις 30 Αυγούστου 2010 και δεν ανανεώθηκε·

Πιο πρόσφατα, ο κατάλογος των ΑΟ μεταβλήθηκε ως εξής:

Το 2013, μετά τη συγχώνευση των «Det Norske Veritas (DNV) και «Germanischer Lloyd» (GL), η Επιτροπή τροποποίησε την αναγνώριση της DNV και την χορήγησε στη νέα «σχετική νομική οντότητα DNV GL AS», σύμφωνα με το άρθρο 4 και το άρθρο 16 του κανονισμού·

Το 2014, η Επιτροπή χορήγησε αναγνώριση στον «Κροατικό Νηογνώμονα» (CRS), σύμφωνα με το άρθρο 4 του κανονισμού·

Το 2015, η Επιτροπή τροποποίησε τις αναγνωρίσεις τεσσάρων οργανισμών σύμφωνα με το άρθρο 16 του κανονισμού και χορήγησε την κάθε αντίστοιχη αναγνώριση σε σχετική νομική οντότητα η οποία πρέπει να είναι κάτοχος της αναγνώρισης.

3.3.Κατάλογος των οργανισμών με αναγνώριση ΕΕ από τον Μάιο του 2015

Σύμφωνα με το άρθρο 4 παράγραφος 5 του κανονισμού, η Επιτροπή καταρτίζει, επικαιροποιεί και δημοσιεύει σύμφωνα με τον κανονισμό κατάλογο των αναγνωρισμένων οργανισμών.

Προς τον σκοπό αυτό, η Επιτροπή εξέδωσε την απόφαση (ΕΕ) 2015/669 της Επιτροπής, της 24ης Απριλίου 2015, σχετικά με την κατάργηση της απόφασης 2007/421/ΕΚ για τη δημοσίευση του καταλόγου αναγνωρισμένων οργανισμών οι οποίοι έχουν κοινοποιηθεί από τα κράτη μέλη σύμφωνα με την οδηγία 94/57/ΕΚ του Συμβουλίου, με την οποία εξουσιοδοτείται ο Γενικός Διευθυντής Κινητικότητας και Μεταφορών να δημοσιεύει τον κατάλογο των αναγνωρισμένων οργανισμών και να τον επικαιροποιεί, εφόσον χρειάζεται.

Ο επικαιροποιημένος κατάλογος δημοσιεύθηκε στις 19 Μαΐου 2015 ως ανακοίνωση της Ευρωπαϊκής Επιτροπής (2015/C 162/06)· περιλαμβάνει έντεκα οργανισμούς: American Bureau of Shipping (ABS), Bureau Veritas SA — Registre international de classification de navires et d’aeronefs (BV), China Classification Society (CCS), Croatian Register of Shipping (CRS), DNV GL AS, KR (Korean Register), Lloyd’s Register Group LTD (LR), Nippon Kaiji Kyokai General Incorporated Foundation (ClassNK), Polish Register of Shipping (PRS), RINA Services S.p.A., Russian Maritime Register of Shipping (RS).

4.Χρήση των ΑΟ από τα κράτη μέλη υπό την ιδιότητά τους ως κράτη σημαίας

4.1.Μεταφορά της οδηγίας 2009/15/ΕΚ

Σύμφωνα με το άρθρο 13 της οδηγίας, τα κράτη μέλη όφειλαν να ολοκληρώσουν τη μεταφορά της οδηγίας μέχρι τις 17 Ιουνίου 2011. Η ολοκλήρωση της μεταφοράς της οδηγίας από τα κράτη μέλη εξετάστηκε από την Επιτροπή και κρίθηκε εν γένει ικανοποιητική.

4.2.Σχέσεις εργασίας μεταξύ των κρατών μελών και των ΑΟ

Το άρθρο 5 της οδηγίας προβλέπει ότι τα κράτη μέλη που αποφασίζουν να εξουσιοδοτήσουν αναγνωρισμένο οργανισμό συνάπτουν «σχέσεις συνεργασίας» με τον αντίστοιχο ΑΟ υπό μορφή γραπτής επίσημης συμφωνίας ή ισοδύναμης νομικής ρύθμισης. Σύμφωνα με την παράγραφο 4 του εν λόγω άρθρου, κάθε κράτος μέλος οφείλει να διαβιβάσει στην Επιτροπή ακριβείς πληροφορίες σχετικά με τις σχέσεις συνεργασίας με τους ΑΟ.

Όλα τα κράτη μέλη τα οποία χρησιμοποιούν έναν ή περισσότερους ΑΟ παρείχαν τις πληροφορίες σχετικά με τις σχέσεις συνεργασίας που έχουν, όπως απαιτείται, καθώς και τις μεταβολές ή επικαιροποιήσεις, αναλόγως. Η Επιτροπή εξακρίβωσε ότι οι εν λόγω συμφωνίες πληρούν τις απαιτήσεις.

Όλα τα κράτη μέλη πλην ενός έχουν συνάψει τέτοιες συμφωνίες με έναν ή περισσότερους ΑΟ. Ο αριθμός των συμφωνιών που έχει συνάψει κάθε κράτος μέλος κυμαίνεται από μία έως δέκα, ο δε μέσος όρος είναι έξι εξουσιοδοτημένοι ΑΟ ανά κράτος μέλος.

Ο αριθμός των συμφωνιών που έχουν συνάψει ΑΟ της ΕΕ με κράτη μέλη κυμαίνεται από μία έως είκοσι πέντε, με μέσο όρο δέκα τέσσερις συμβάσεις ανά ΑΟ.

Σύμφωνα με το άρθρο 8 της οδηγίας, κράτος μέλος μπορεί να αναστείλει ή να άρει την εξουσιοδότηση ΑΟ, εάν κρίνει ότι ο συγκεκριμένος ΑΟ δεν μπορεί πλέον να φέρει σε πέρας για λογαριασμό του τα καθήκοντα που αναφέρονται στο άρθρο 3 (επιθεωρήσεις, έρευνες ή/και έκδοση των θεσμοθετημένων πιστοποιητικών). Στην περίπτωση αυτή, το κράτος μέλος ενημερώνει χωρίς καθυστέρηση την Επιτροπή και αιτιολογεί τεκμηριωμένα την απόφασή του. Η Επιτροπή δεν έχει καταγράψει καμία τέτοια κοινοποίηση από την έναρξη ισχύος της οδηγίας.